અને મને એક અઠવાડિયા પહેલાંની ઘટના યાદ આવી ગઈ. મેં કહેવાનું શરૂ કર્યું, ‘ચૈતન્યભાઈ, ગયા અઠવાડિયે હું ધોલેરા પંથકના એક ગામડે ગયો હતો. મિત્ર અરુણ ત્રિવેદી સાથે હતા. એ વિસ્તારમાં અનેક વર્ષોથી હું સેવાકાર્યમાં જોડાયેલો રહ્યો છું. આ વખતે અમે બહેનો માટે, વિદ્યાર્થીઓ માટે, વૃદ્ધો માટે કપડાં, સાડીઓ અને બ્લેન્કેટ્સ લઈને ગયા હતા. એક પૂરી જીપ ભરાઈ જાય એટલી સામગ્રી હતી. 7-8 પોટલાંઓ તો જીપની ઉપરના કેરિયર પર મૂકવા પડ્યાં હતાં.’